Det var uden held, da fire marokkanske asylansøger natten til lørdag brød ind på et havneområde i Hirtshals. Sandsynligvis forsøgte de at komme ombord på færgen for at komme til Island, men omkring klokken 02.30 opdagede personalet hos Smyril Line de blinde passagerer, og alarmerede Nordjyllands Politi. Herefter blev de fire asylansøgere anholdt. Ifølge Henrik Beck, vagtchef ved Nordjyllands Politi, kan de fire asylansøgere kun have haft to ting for øje. - Enten har deres hensigt været at stjæle noget på færgen, eller også har de forsøgt at komme ombord for at komme til et andet land, siger han. Det er ikke første gang, at asylansøgere forsøger at komme med færger fra Nordjylland for at komme til et andet land, men ifølge vagtchefen er det ikke en stigende tendens. - Sikkerheden på havnene er blevet så god, at det sjældent kan lade sig gøre for dem at snige sig ombord, siger Henrik Beck. De fire marokkanere blev afhørt lørdag formiddag, og er blevet løsladt igen. Dog har de alle fået en sigtelse for ulovlig indtrængen med sig.

Opsummering:
Natten til lørdag forsøgte fire marokkanske asylansøgere sandsynligvis at komme med Smyril Line-færgen til Island.